**Абяа дууряаһан үгэнүүд**

Бодото байдалда дайралдаһан элдэб абяануудые һажаажа, дууряажа нэрлэһэн үгэнүүдые **абяа дууряаһан үгэнүүд** гэдэг: пүлд (уһа руу юумэнэй унахада), һаб-һоб (нохойн хусаха), маа, мөө (малай абяа гараха)г.м.

|  |  |
| --- | --- |
| Абяа дууряаһан үгэнүүд | Жэшээ |
| Байгаалиин үзэгдэлэй абяа дууряаһан үгэнүүд | Һэб-һаб (һалхинай һэбшээлхэ), шол-шал (уһанай урдаха), шол-шол (голой урдаха) |
| Амитадай абяа дууряаһан үгэнүүд | Мөө (үнеэнэй мөөрөөн), маа (хониной маараан), ур-ар (нохойн хэрхирээн), түб-таб (мориной гэшхэлээн), хар-хур (гахайн абяан), гаа-гаа (галуунай абяан), һог-һог (тэмээ хэбтүүлхэ), хулай (хони тогтоохо), шүүг-шүүг (гахай дуудаха), кыс-кыс (миисгэй дуудаха)г.м. |
| Хүнэй абяа дууряаһан үгэнүүд | Һа-һа, һэ-һэ, һи-һи, хи-хи, ха-аха (хүнэй энеэдэн); пүл-пал, пяард, сад-няд, нял-нюл г.м. (хүнэй элдэб янзаар дуугаралга);  Бар-бүр, паар-паар,иин-үүн, атар-утар, үг-маг, шэбир-һабир г.м. (хүнэй элдэб янзын хөөрэлдэлгэ); ёх-хо, ах-ха, эх-хэг.м. (хүнэй эсэхэдээ үгүүлэлгэ)г.м. |
| Хүнэй ажабайдалһаа гараһан үгэнүүд | Түг-түг, лүг-лүг (зүрхэнэй сохисо), хэр-хэр (ханяадан), тос-тос, тон-тон, түн-түн (юумэ тоншолго), пүс-пүс, пяс-пяс, пял-пял г.м. |
|  |  |

**Даабаринууд**

1. **Аянгалһан, абяа дууряаһан үгэнүүдые хүсэлдүүлэгты.**

Жэлэйнгээ шалгалтын урда тээ зүрхэмни... гэжэ тоншожо байба. Манай нохой ... гэжэ хусадаг. ..., юундэ математикаяа үзэдэггүй байгаабиб! ... , тэнгэримнай яатараа наярнаб! .... мореоршье, орооршье ябахын аргагүй. ... , айлшан ерээд байнал, түргэн хубсалаял. Үүдэ... гэтэр хаажа, модоор... гэтэр тулажархиба. ...гэлдэн, хонидые тууһаар Галшын газаа гүйжэ ерэбэ.

1. **Абяа дууряаһан үгэнүүдые ологты.**

Голой эрьедэ зундаа

Уһанай долгид гүль-гүльхэн

Уршалаатажа урилдана.

Эрье дээрэ шаб-шабхан

Эсэгын хүбүүд барилдана.

Хүндөөр сээл руу хүбүүд эрьеһээ

Һүрэшэнэд. Шалд! Шолд!

Басагад наагуур шада яда

Арбагашанад хабжаганатараа.

Алгана гү, ялаагана гү,

Аляаһа барижа шолд гэнэ.

Амаргүй томо тула хаш,

Һүүлэйнь узуурта пүлд гэнэ.

Палд! Пүлд! Шунгаад бидэ

Халуун элһэн дээрэ дулаасанабди.

Булжамуурай хонхо доро

Бүхэли зундаа жарганабди.